Marius Reikerås

Bakgrunn og virke

Reikerås var sentral i rettsoppgjøret der tidligere nordsjødykkere krevde erstatning fra staten for helseskader de mente seg påført under dykking på offshore-installasjoner i Nordsjøen.
Etter å ha tapt nordsjødykkernes sak i Oslo tingrett i 2008 ble søkelyset dreiet over på Reikerås selv. Han hadde urettmessig mottatt to millioner kroner av den bergenske skipsrederen Egil Anfindsen han hadde representert siden 2003. En million kroner ble tilbakebetalt i 2007 da rederens familie ble oppmerksomme på disse transaksjonene, men de mente det manglet mer penger. Politietterforskningen kulminerte i en rettssak hvor Reikerås i april 2009 ble dømt til å betale tilbake 1,3 millioner til skipsrederen, samt saksomkostninger. En måned senere kom nyheten om at Advokatbevillingsnemnden ville tilbakekalle Reikerås' bevilling som advokat. I 2010 ble Reikerås begjært konkurs etter at han ikke hadde betalt tilbake pengebeløpet han urettmessig hadde fått av skipsrederen. I 2011 ble Reikerås dømt til fem måneders fengsel for å ha fremsatt trusler mot sin advokatkollega Helge Wesenberg som var blitt engasjert av skipsrederens familie.
Advokat Per Danielsen overtok nordsjødykkernes sak da Reikerås mistet sin bevilling. Dette viste seg å bli krevende ettersom Reikerås nektet å utlevere saksdokumentene. Senere gikk Reikerås til søksmål mot Danielsen og hans forsikringsselskap fordi Danielsen hadde meldt inn krav i Reikerås' konkursbo. Søksmålet ble i 2015 avvist i Oslo tingrett, og Reikerås ble idømt en halv million kroner i saksomkostninger. Dommen ble anket, men Reikerås oppnådde i lagmannsretten ikke annet enn at saksomkostningene han måtte dekke for motparten ble redusert til 322 500 kroner.
I 2014 opprettet FrP-politiker og stortingsrepresentant Ulf Leirstein en arbeidsgruppe som skulle gi ham innspill i forhold til mulige brudd på rettssikkerheten. Marius Reikerås ble utnevnt til leder av denne gruppen. Da TV 2 konfronterte Leirstein om at det var tette bånd mellom gruppens medlemmer og konspiratoriske miljøer, valgte Leirstein å avvikle gruppen på direkten. Reikerås har også skrevet artikler for de konspiratoriske nettstedene Nyhetsspeilet og Riksavisen.
I 2016 ble Reikerås dømt for å ha jobbet som advokat uten bevilling, og ilagt en bot på 25 000 kroner. Dommen ble anket og i 2017 opphevet av Gulating lagmannsrett. Saken kom opp på nytt i Bergen tingrett i 2018, der Reikerås ble dømt for å ha tilbudt advokattjenester uten bevilling, og bøtelagt med 25 000 kroner.
De siste årene har Reikerås fokusert på å kjempe mot det norske barnevernet på vegne av foreldre som er fratatt omsorgsretten for sine barn.
Marius Reikerås har feilaktig tatt æren for å ha representert Trude Lobben i den såkalte Lobben-saken, som Norge tapte i Den europeiske menneskerettighetsdomstolen i Strasbourg.  
Mandag 21. oktober skrev han på sin Facebook-side (..) "Jeg er ingen talsperson for Trude Lobben,men den som brakte saken til henne og sønnen inn i både kammeret og i storkammeret i Den Europeiske Menneskerettsdomstolen. Og den som orienterer Ministerkomiteen, om at Norge fortsetter å bryte menneskerettene i tilknyting til dommen." Faktum er imidlertid at det var den franske advokat Thuan Dit Dieudonné som representerte Lobben, slik det også fremgår av dommen. Reikerås på sin side er ikke å finne i Tilsynsrådets register over praktiserende advokater og rettshjelpere, og har dermed ikke lov til å praktisere som advokat.